SET ปิดเช้าบวก 1 จุด รับแรงหนุน “กลุ่มพลังงาน” หลังราคาน้ำมันดีดตัวขึ้น
SET ปิดเช้าบวก 1 จุด รับแรงหนุน “กลุ่มพลังงาน” หลังราคาน้ำมันดีดตัวขึ้น แนวโน้มช่วงบ่ายคาดตลาดแกว่งกรอบแคบ ให้แนวรับ 1,660 จุด และแนวต้าน 1,675 จุด
SET ปิดเช้าบวก 1 จุด รับแรงหนุน “กลุ่มพลังงาน” หลังราคาน้ำมันดีดตัวขึ้น แนวโน้มช่วงบ่ายคาดตลาดแกว่งกรอบแคบ ให้แนวรับ 1,660 จุด และแนวต้าน 1,675 จุด
29 เม.ย. 2565

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ เนื่องจากภายนอกประเทศยังไม่มีปัจจัยใหม่เข้ามา ส่วนในประเทศรับรู้ประเด็นยกเลิกมาตรการ Test&amp;Go ไปมากแล้ว และวันนี้หุ้นหลายตัวก็ขึ้นเครื่องหมาย XD
นอกจากนั้น วันนี้เป็นวันทำการสุดท้ายก่อนเข้าสู่ช่วงหยุดยาว เนื่องในวันหยุดชดเชยวันแรงงานแห่งชาติ (2 พ.ค.2565) และยังมีวันหยุดรออยู่ในสัปดาห์หน้า คือวันที่ 4 พ.ค.นี้เป็นวันฉัตรมงคล ทำให้นักลงทุนมีการลดความเสี่ยงการถือครองสินทรัพย์ข้ามสัปดาห์ลง
สำหรับแนวโน้มตลาดช่วงบ่าย คาดว่าตลาดฯ น่าจะเคลื่อนไหวอยู่ในกรอบแคบๆ ราว 1,665-1,670 จุด โดยให้แนวรับไว้ที่ 1,660 จุด และแนวต้าน 1,675 จุด
อย่างไรก็ดีแนะคืนนี้ติดตามการเปิดเผยตัวเลขเศรษฐกิจในต่างประเทศ เช่น ดัชนีราคาการใช้จ่ายเพื่อการบริโภคส่วนบุคคล (PCE) เดือน มี.ค.ของสหรัฐ, ผลิตภัณฑ์มวลรวมภายในประเทศ (GDP) ไตรมาส 1/2565 (ประมาณการเบื้องต้น) ของฝรั่งเศสและเยอรมนี เป็นต้น ส่วนสัปดาห์หน้าติดตามการประชุมธนาคารกลางสหรัฐ (เฟด)
ด้านบล.กรุงศรี ระบุในบทวิเคราะห์วันนี้ (29 เม.ย.2565) โดยประเมิน SET จะทดสอบ 1,675 / 1,680 จุดก่อนสลับอ่อนตัว ตาม sentiment บวกตลาดหุ้นรอบบ้านที่ดีดตัวขึ้นรวมถึงราคาน้ำมันดิบขึ้นเหนือ 105 เหรียญ/บาร์เรล อย่างไรก็ตามความกังวลเฟดเร่งขึ้นอัตราดอกเบี้ยเพื่อควบคุมเงินเฟ้อ (คาดขึ้นดอกเบี้ย 0.50% ในการประชุม 3-4 พ.ค.) รวมถึงสงครามรัสเซีย-ยูเครนที่ยืดเยื้อยังคงเป็นแรงกดดันต่อเศรษฐกิจโลก รวมถึงทิศทางการลงทุนในช่วงนี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
SCC มูลค่าการซื้อขาย 1,912.69 ล้านบาท ปิดที่ 371.00 บาท เพิ่มขึ้น 11.00 บาท
BANPU มูลค่าการซื้อขาย 1,424.11 ล้านบาท ปิดที่ 12.10 บาท ลดลง 0.10 บาท
SCB มูลค่าการซื้อขาย 1,366.11 ล้านบาท ปิดที่ 113.50 บาท เพิ่มขึ้น 1.00 บาท
PTTEP มูลค่าการซื้อขาย 1,232.12 ล้านบาท ปิดที่ 150.50 บาท เพิ่มขึ้น 2.50 บาท
KBANK มูลค่าการซื้อขาย 1,110.87 ล้านบาท ปิดที่ 153.00 บาท ลดลง 0.50 บาท